NOVÉ MESTO. Viac ako 120 osamelých Novomešťanov zasadlo za štedrovečerný stôl už v piatok 21. decembra. Vianočné posedenie pre nich pripravila mestská časť Nové Mesto v Stredisku kultúry na Vajnorskej.
Starosta Rudolf Kusý (nezávislý) podával tradičné vianočné menu. Nechýbala kapustnica, ryba, majonézový zemiakový šalát, ani darčeky.
Vo vianočnom balíčku si pozvaní občania, ktorí sú cez sviatky z rôznych dôvodov sami, našli ovocie, kávu, sladkosti. Každého z nich čakal na stole aj ďalší darček od mestskej časti – malá soška anjela.
"Vianoce sa trávia v kruhu rodiny. A za tú my v Novom Meste už považujeme aj tých, ktorí cez sviatky nemôžu byť so svojimi blízkymi. Bez tradične príjemného stretnutia s nimi by to neboli tie pravé Vianoce," povedal starosta.
Sviatočnú náladu priniesla aj hudobná skupina Kuštárovci, ktorá počas popoludnia zaspievala a zahrala známe vianočné koledy.
Posedenie malo aj duchovný rozmer, Novomešťanov prišiel pozdraviť a popriať príjemné sviatky aj jeho Excelencia Mons. Stanislav Zvolenský, arcibiskup – metropolita bratislavský.
"Prišlo pozvanie pána starostu a vy ste ho prijali. Vyšli ste zo svojich uzavretých príbytkov medzi ľudí. Tým potvrdzujete, aké veľká je túžba a potreba nezostať osamelým. Týmto môžete byť veľkým prínosom aj pre ostatných ľudí," prihovoril sa prítomným metropolita Stanislav Zvolenský.
Tradičná štedrá večera pre osamelých je určená Novomešťanom, ktorí nemajú deti, alebo ich deti žijú ďaleko, prípadne v zahraničí.